khistorydata/jeongjo-sjw-relations huggingface dataset:
정조 17년
獻納徐有沂疏曰伏以臣空疎譾劣不堪備數於淸朝耳目之列者不待人言臣之自量已熟矣嚮者獻納朴奎淳之疏出而區區去就尤無可言臣雖百不猶人亦具彝性莫重者懲討也莫嚴者臺體也一字半句不敢移易者臣非不知而劇賊星漢啓辭中起頭則不去其姓結語則只書其名者此不過發啓時偶失照檢無甚關緊之事則臣之釐改者不但由於迫於嚴敎而然也其時事實聖明亦必記有而第緣事會甚急日勢已暮未及以釐改之意往復於僚臺以此爲罪臣無以自解刋削之請雖未允從昧例之敎至承問備至今追思愧汗浹背臣何敢更以臺閣自處重得罪於公議也哉千萬不自意薇垣新命忽復降於屛伏省愆之中未知聖明何所取於已試僨敗之蹤而有此誤恩也臣誠惝惶踧踖莫省攸措而臺端一步已成鐵限賓對有命召牌荐降承膺無路玆敢略陳短章冒瀆崇嚴伏乞聖明俯垂諒察亟命攸司永削朝籍以謝人言以靖私義千萬幸甚臣於乞免之章不宜贅及他說而事在目下民隱有不容泯默玆敢略陳之於乎傳曰民惟邦本本固邦寧古語又曰君以民爲天民以食爲天比歲以來水旱相仍饑饉荐臻民生嗷嗷若不保朝夕而至於今年則八路之中三南爲最三南之中嶺南尤急老弱顚于丘壑壯者散而之四父子兄弟不得安保其家六親流離而十室九空重之以癘氣大熾僵屍相連或有群聚爲盜殺害人命云觀於近日畿邑骨肉相殘之變而可推以知三南之必有甚焉且聞家信則場市之中無穀可出或有斗穀之出而雖持十金無以買之擧皆遑遑實有立枯之慮大命近止民將盡劉若此不已則民無食何以爲天邦無民何以爲本言念及此不勝凜然而寒心竊伏惟我聖上丙枕靡安玉食不遑其所賙濟我百萬生靈殆如救焚極溺靡不用極前後飭諭於道臣守令者德意譪然與春具昌凡厥牧伯守宰孰敢不竭力奔赴對揚萬一而以臣謏見不無一得第念嶺南七十州何莫非吾民而沿江濱海之地被災最酷一望風沙無穀可食恐未可以若干賑資濟得死命況復農作方殷其何以于耕于播以延麥秋之前乎固知此時列邑開濟區劃已定而大無之餘倉糴元自不敷易致鮮克有終之歎臣謂亟命廟堂急時講究兩西稍饒邑米粟漸次移轉自海而湖自湖而嶺俾得以補其不足以究實惠焉且癘疫者六氣致乖薰蒸傳染如火益熾不可撲滅實惟在醫治之及時辟禳之有方賴以全活是以宋臣蘇軾守杭州年饑立病坊作藥劑以治病活者甚衆亦粵我肅廟癸巳癘疫大熾肅廟聞而憂之分出內局藥材以濟之因命筵臣備示其治法藥名諺釋其說名之曰辟瘟新方因布中外使遐裔僻村蚩氓婦子咸得通解按類而施方隨變而投劑猗歟我肅廟仁民濟物之義其亦至矣必須潔淨其居處救療以藥物先時措劃然後無辜生民可免夭札之患亦宜另飭各道道臣指揮列邑或給幕材而避之或備藥物而療之考其勤慢以嚴殿最之課則庶可以救得一半分民生寧不幸甚臣無任云云答曰省疏具悉係是或事不可緩也疏辭令廟堂稟處爾其勿辭察職
정조 17년
癸丑二月初五日午時上御重熙堂左副承旨入侍稟事閣臣同爲入侍時左副承旨徐榮輔記事官李海淸洪樂游徐有聞京畿監司徐鼎修以次進伏訖上命書榻敎曰承旨前望單子入之待下批牌招察任又命書傳敎曰戶刑換房鼎修曰月前坡州境內有竊發之事而至於戕害人命故多般譏詗已爲斯得而捕納之人不可無別般論賞以爲激勸之地故敢此仰達矣上曰賞加可也出擧條鼎修曰果川縣監李祉源謂以私義難安廢務曠官已至多日孔道災邑委屬可悶令該曹催促下送何如上曰嚴飭使之今日還官後狀聞可也出擧條命退諸臣以次退出
정조 17년
行都承旨徐邁修坐行左承旨林濟遠坐行右承旨沈晉賢坐直左副承旨金孝建坐右副承旨李書九坐同副承旨李冕膺坐直注書徐有聞病李海淸仕直假注書鄭文始仕事變假注書鄭馦仕
정조 17년
藥房提調金文淳副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
李冕膺啓曰大司憲林蓍喆呈辭執義申馥掌令閔彝顯洪克浩持平李尙寯俱在外持平柳憲周未肅拜監察茶時之意敢啓傳曰知道
정조 17년
傳于徐邁修曰都承旨右副承旨入侍
정조 17년
徐邁修啓曰右承旨徐榮輔今日不爲仕進卽爲牌招何如傳曰許遞前望單子入之待下批牌招察任
정조 17년
承旨前望單子入之沈晉賢落點
정조 17년
林濟遠啓曰兵曹判書趙宗鉉牌不進推考傳旨今方捧入而命召傳授一時爲急更卽牌招何如傳曰允
정조 17년
林濟遠啓曰兵曹判書趙宗鉉再牌不進推考傳旨今方捧入而命召傳授一時爲急如是違牌事甚未安所當更請牌招而係是一日三牌何以爲之敢稟傳曰更爲牌招
정조 17년
兵曹口傳政事副司直徐榮輔南公轍竝單付
정조 17년
林濟遠啓曰訓戎僉使擇差事擧條纔已啓下矣兵批當爲政事吏曹政官一體牌招開政何如傳曰允
정조 17년
傳于李書九曰吏曹參議前望單子入之待下批牌招同參政事
정조 17년
有政吏批判書鄭昌順進參判沈煥之進參議尹行任進行都承旨徐邁修進以李敬一爲兵曹參判李龜雲爲司成洪秀晩爲中學敎授李明淵爲南學敎授趙宗鉉爲軍器提調注書徐有聞單付慶尙監司鄭大容限畢賑仍任事承傳
정조 17년
兵批判書趙宗鉉進參判未差參議李濟萬入直參知李鼎德在外同副承旨李冕膺進以丁好南爲忠壯將安橚爲訓戎僉使金光澤爲上土僉使金采起爲淸城僉使同知張景游單付統制使李潤慶慶尙右兵使李健秀以上仍任事承傳內禁衛權煥今加折衝加資事承傳副護軍丁好南徐有秉副司直金翊休姜游尹行任趙武範成鼎鎭竝單付
정조 17년
傳于沈晉賢曰大司成差出之命已過半日又至夜半望筒尙不入來可知諸議之未決泮長一窠如是遲滯勝於此之三銓又勝於彼之副學若有擬入之命則當至來日乎昨以兵判望徹夜今日酬應又如此而職在承宣默無一言催促噤無一番請推何似庭中板面報時官乎溺職大矣坐直承旨一竝遞差前望單子又之待下批牌招入直雖非此銓官豈無銓堂乎赴政銓官一倂遞差待開門牌招開政
정조 17년
承旨前望事子入之申耆李益運落點
정조 17년
備邊司薦望以李在學爲吏曹參判李冕膺爲參議
정조 17년
林濟遠以訓鍊都監言啓曰依擧條批旨永肅門局出身今日爲始每番以三十六人定式入直之意敢啓傳曰知道
정조 17년
李書九以義禁府言啓曰平安監司李秉模狀啓內滿浦前僉使李恒林尹敬喆罪狀竝令攸司稟處事啓下矣李恒林下去黃海道海州地尹敬喆自任所未及上來云依例發遣府書吏竝拿來何如傳曰允
정조 17년
李書九以義禁府言啓曰刑曹啓目內御寶僞造干連罪人金尙徵段募人書帖捧價同利之證畢露於諸招所當一體嚴覈而曾經巡將移義禁府處之事判付內分首從依啓聞勘處事命下矣金尙徵事關御寶僞造與尋常罪囚有間爲先具格囚南間取招捧遲晩後照法勘斷何如傳曰下送該道監營嚴訊取服狀聞事分付該曹可也
정조 17년
李書九以義禁府言啓曰保放罪人李普漢李顯昱朴宗甲申載文等査啓旣已啓下依例還囚後議處之意敢啓傳曰知道
정조 17년
義禁府啓目粘連前牧使李顯昱等議處云云李顯昱段耽嗜麯孽誤決訟牒憑藉門役收斂民錢殆爲四百餘金已極痛駭兺不喩至若勅庫錢之那移擅用田稅米之換賣取剩專出利己之計稱以倉剩巧立名目斗會箕斂亦至八百餘石之多俱係不法罪在罔赦是白遣李普漢段大小斛之容入差殊道臣旣有詳査前後色之換名濫捧諸招亦皆明的其昏聵不職之罪在所難免是白遣朴宗甲段廢錮多年恩造何如而三載居官一味昏謬鄕任差出至於五十八人夤緣行賂數過千有餘金衙客之干政房嬖之用事繡啓道査若是明的雖無染指之跡敢曰在官而不知其辜負溺職之罪有難容貸是白遣申載文段一千三百石零還穀以已捧爲未捧者雖是前官南宮玾不法之罪而渠則不但掩置不報仍又私分取耗換色作錢是白遣況旀米麰兩穀之加分合爲一千七百石零而取耗折米高價發賣尤是不法是白遣渠供中倉穀二百石作錢事段專諉於前官而今以道啓觀之渠所作錢亦爲二百四十九石之多則其擅分取剩專事肥己推諉前官漫漶事實之罪極爲痛駭竝只以此照律爲白乎旀南宮玾段當初停退穀之幻弄瞞報追後各倉米之換出作錢亦係不法拿問處之何如判付啓竝只依允今日內照律以聞爲旀李普漢段誠勤之心無以贖昏謬之失爲法受罪宜別公私罷職放送爲旀朴宗甲段渠非豪華蹤跡綺紈子弟則房嬖得謗大是渠自訟處朝家何必以此聲罪而差任之五十八人固知見欺之十分無疑見欺之罪不下於不見欺而故犯不念拂拭之意有此辜負之端豈不萬萬駭然乎然別無不法之可言宜念方長不折之義爲先削職放送爲良如敎
정조 17년
義禁府照目价川前郡守李顯昱鐵山前府使申載文等矣李顯昱段耽嗜麯孽誤決訟牒憑藉門役收斂民錢巧立名目斗會箕斂俱係不法罪在罔赦申載文其擅分取剩專事肥己推諉前官漫漶事實之罪極爲痛駭從重論各杖一百流三千里依法典收贖告身盡行追奪私罪奉敎依允爲旀李顯昱申載文功減一等爲良如敎
정조 17년
癸丑二月初六日辰時上御重熙堂都承旨右副承旨入侍時行都承旨徐邁修右副承旨李書九記事官李海淸記注官安經心記事官洪樂游以次進伏訖上命書傳敎曰時囚議處啓目纔已判下照律坐起勿拘齋日今日內爲之事分付邁修曰臣從海鎭來竊有一二民隱之可言者防踏之爲鎭間於湖嶺而海路之要衝也與水營對峙有左右猗角之勢況黃腸封山在焉事面尤有別焉鎭底四百餘戶盡是砲射能櫓之卒而無一閑遊之類此非尋常保障之地臣待罪本鎭首尾七十餘日周察軍民利害則爲弊之端不一而足擧槪論之牧場屯稅之重斂也本鎭以彈丸之地城內百許步外南北東西寸地尺土俱屬牧場故鎭民無地作農不得不耕作於牧場而牧官收稅之規與他邑鎭不同畓一結則定稅精白米五十五斗而猶不許本色收捧必以錢倍時價而代捧至於田一結則稅牟五十五斗亦不以本色收捧待秋換白米二十二斗代捧而又收根耕太五十五斗或木花五十五斤故問之太僕則本寺所納果是畓一結稅米五十斗田一結稅太五十斗木花五十斤云一結五斗之加捧或由於中間雜費而賦斂之重莫甚於此一年再稅曾未聞之假使年豐穀賤之時終歲勤苦如數納稅猶患不贍況秋事告歉如前秋全無所收則賣舍賣犢猶不能了當以至囚禁之鞭捶之準捧而後已其賦重而冤甚當如何臣意則此而若不釐正鎭民萬無保全之勢故敢達矣上曰令廟堂嚴道從長釐弊俾無以科外誅求知前更侵可也邁修曰防踏以水營管下尊卑懸殊等威截嚴營屬之於鎭民其强弱之別尤有甚焉營屬輩逐年逋負無堪當之勢則必也東引西援搜得鎭民中稍饒者謂以一族而瞞告營門營裨一出營差一到則無知島氓但劫營威不辨族與非族傾家破産無一辭徵納今年如此明年又如此此豈貧殘漁戶所可堪乎臣在鎭時考見鎭上事例則島陸之不相侵明有事目而行之未久旋卽毁壞至於軍丁事目府鎭各有定限勿相侵徵而面任輩暗地慫慂一人逢疤去來圖頉之際費了許多賂物此又鎭民難支之一端竝宜嚴飭營府一依節目永勿相侵以爲久久遵行之地好矣上曰嚴飭道臣依此所奏施行後或有更侵之弊而該鎭將怯於威令不能守法若或現發於御史之行則竝與不飭之水使難免重勘令道臣揭板鎭舍可也邁修曰統水營納黃漆自防踏鎭責應雖是前例而最初分定時本鎭所掌諸島漆木蔚密饒足故以時取汁往納不甚爲弊矣年來昔有而今無四山松樹外無一雜木而流來例納勢不可中止疲殘鎭將亦不敢擧實論報不得不除出防軍數十名減其番錢借給鎭船使之浮海遠出窮搜極覓於絶海深島以爲趁期營納之地夏去秋來往往有船破身沒之患雖似細事而此又鎭民難支之最甚者黃漆旣非上納之物不過爲兩營私用之需臣意則分付兩營永爲革罷俾除一分民弊恐好矣上曰分付道臣嚴飭勿徵可也邁修曰去秋島鎭風落松厥數夥然聞自廟堂有發賣之擧而歲荒民貪無願買之類若一直抛置一經夏潦則不去皮之木例皆生蠹然則有用之物與其朽棄山中曷若白給山下居民俾爲窮春聊生之資之爲得宜乎彼海隅蒼生亦具彝性若聞白給之朝令則亦當感激無前之恩澤必無傍犯禁松之理而其雇人斧鉅費貰曳運之際貧戶流丐自不無沾漑糊口之道而付賑壯男亦將捨此升斗之穀趨彼雇募之役不但少紓目前民勢之倒懸抑或爲公穀省費之一端臣意一付之該水使擇其可用者從便計株許賣餘外等棄不售之木一竝許給島民恐合事宜下詢廟堂處之何如上曰令廟堂從長草記稟處可也出擧條命退承史以次退出
정조 17년
行都承旨徐邁修坐行左承旨李集斗坐右承旨申耆坐左副承旨金孝建坐直右副承旨李書九坐同副承旨李益運坐直注書徐有聞病李海淸仕假注書鄭文始仕直事變假注書鄭馦仕
정조 17년
李益運啓曰大司憲林蓍喆呈辭執義申馥掌令閔彝顯洪克浩持平李尙寯俱在外持平柳憲周未肅拜監察茶時之意敢啓傳曰知道
정조 17년
傳于徐邁修曰都承旨入侍
정조 17년
承旨前望單子入之李集斗落點
정조 17년
有政吏批判書未差參判李在學參議李冕膺都承旨徐邁修進以徐有防爲吏曹判書
정조 17년
兵批判書趙宗鉉參判李敬一病參議李濟萬入直進參知李鼎德在外右承旨申耆進副司直鄭昌順沈煥之沈晉賢尹行任竝單付
정조 17년
傳于徐邁修曰判書姑勿牌招政望卽爲書入
정조 17년
吏批再政以沈晉賢爲刑曹參判
정조 17년
傳于李書九曰正月朔抄啓文臣親試明日爲之課講兼行
정조 17년
以今朔文臣製述取稟傳于李書九曰再明日爲之
정조 17년
金孝建啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 17년
李書九啓曰文臣製述再明日爲之事命下矣處所以何處爲之乎敢稟傳曰便殿爲之
정조 17년
傳于李益運曰三明日次對進定於明日輪對官亦令明日來待事分付
정조 17년
李益運啓曰明日次對兩司當爲進參而除在外未肅拜呈告人員竝待開門牌招何如傳曰允
정조 17년
以江原監司尹師國狀啓道內還上各穀加分令廟堂稟處事傳于申耆曰依狀請施行事回諭
정조 17년
金孝建以承文院都提調意啓曰院寫字官崔宗爀朴泰裕朴鳳說有頉代肄習朴世郁閔用求金興喆依例陞差付軍職冠帶常仕童蒙趙行倫成壬孫鄭大喆趙文杓金彝桓彭昌孫彭範孫筆才頗有成就之望屬于本院肄習使之鍊業何如傳曰允
정조 17년
申耆以備邊司言啓曰獻納徐有沂上疏批旨有令廟堂稟處之命矣取見其疏本則以爲昨年水災三南爲最三南之中嶺南尤急場市之中無穀可出擧皆遑遑而沿江濱海之地被災最酷恐不可以略干賑資濟得況復農作方殷倉糴不敷兩西稍饒邑米粟漸次移轉以補其不足且癘疫大熾另飭諸道指揮列邑各給幕材而避之或備藥物而療之考其勤慢以嚴殿最爲辭矣嶺南民事卽朝家夙宵憧憧者凡係蠲恤拯濟之方無不默運宸衷先期措劃曲從道啓靡有遺策賙賑已開惠澤方流庶幾丘壑之命得尋生路而若其還穀不敷民乏種糧果是荒年通患所以還民之憂甚於賑民者也今此臺疏深悉嶺沿之勢誠非過計之憂然兩西米粟次次移轉之請千里轉移將見諸路俱弊駕海運輸亦非猝地可辦此則恐非可論而沿江濱海被災最酷之地給種分糧之道比他尤宜十分加意各別從優俾無一夫顚連一畝陳荒之意更爲嚴飭道臣期有實效至於癘疫救療前後朝令不啻丁寧惻怛而近日京外熾蔓轉甚云依臺臣所請申飭各道方病者優饋糜粥之資覓給相當之藥仍令助力結幕趁卽出避俾無傳染之患似合事宜而守令之擧行勤慢專係方伯之考察如何不必遲待殿最宜卽隨現黜陟先以此意申飭嶺南仍爲竝及諸道何如傳曰允
정조 17년
李益運以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 17년
李益運以禁衛營言啓曰本營上番全羅道軍停番之代以黃海道軍換番徵召事筵稟蒙允矣來四月當一番前部左司屬黃海道五哨軍兵來三月二十五日京中逢點四月五月兩朔立番之意本道監兵使處預爲知委之意敢啓傳曰知道
정조 17년
李益運以義禁府言啓曰本府啓目內鐵山前府使南宮玾拿問處之事允下矣南宮玾今方待命拿囚之意敢啓
정조 17년
癸丑二月初七日辰時上御重熙堂都承旨左副承旨入侍時行都承旨徐邁修左副承旨金孝建記事官李海淸記注官金良倜記事官洪樂游以次進伏訖上命書傳敎曰不爲仕進承旨許遞前望單子入之待下批牌招察任孝建曰同罪未敍人隨卽提稟事曾有定式矣前廣州府尹沈晉賢卽已蒙敍除職而前府尹金魯永卽是同罪之人故敢此仰達矣上曰敍用可也出擧條命退承史以次退出
정조 17년
行都承旨徐邁修坐行左承旨李集斗坐直行右承旨沈晉賢坐左副承旨申耆坐直右副承旨李書九坐同副承旨南公轍坐注書徐有聞病李海淸仕假注書鄭文始仕直事變假注書鄭馦仕
정조 17년
李集斗啓曰來十一日朝參日次矣敢稟傳曰停
정조 17년
申耆啓曰來十一日輪對日次矣敢稟傳曰進定於明日
정조 17년
李書九啓曰兵曹參判李敬一除拜後過三日不爲出肅依定式推考警責仍卽牌招察任何如傳曰允
정조 17년
傳于李集斗曰大臣備局堂上引見
정조 17년
以大司諫兪漢謨獻納徐有泝正言朴命燮張至冕持平柳憲周牌不進罷職傳旨傳于李書九曰只推
정조 17년
李書九啓曰大司憲林蓍喆持平柳憲周牌招不進執義申馥掌令閔彝顯洪克浩持平李尙寯俱在外監察茶時之意敢啓傳曰知道
정조 17년
傳于李集斗曰軍士房承旨入侍
정조 17년
以備局副提調尹行任牌不進罷職傳旨傳于李書九曰今此特除之擧非爲侈其銜只爲矯俗弊也近來出入邇列之者輒皆厭避權要雖似謹畏顧其實則工謀先期力辭於名宦窠未通淸之時則尙可矣及其旣通也乃敢逡巡如許弊習一味任他則將使國體日卑豈成說乎逡巡於內職名宦者若得藩邑之除目則無不爭先樂赴意謂粗效一分分憂之責而溯考近二十年間誰是龔黃之治孰獵淸白之目乎然則上所謂工謀云者非臆逆也孟子豈不言觀遠臣必自近臣始乎如是也故凡於不緊辭巽要以一切嚴防爲意尹行任卽其中一人則見任雖曰罕出目下道理但知竭蹶而已焉敢看作名宦有所不膺乎且自昔爲副提調者年紀履歷比此人愈淺少者皆爲之者卽爲年少時習知吏事也況此除命非榮伊罪入則潛心於政目出則竭智於籌謨一洗弊痼之俗習然後庶或爲一分贖罪之端此傳旨勿施仍以前牌嚴飭日次之懸病嚴禁備例之辭疏勿捧因此而本司事有不槪于中者故領相在時任時以年老特許勿赴前左相之踵入也亦然而今之右相旣非耆耋之年亦無曲諒之敎枚卜數朔未聞有本司坐起之擧昔云君逸而臣勞今也君勞而臣逸此所以深有槪於董率之地者令備郞傳此意於大臣須自明日開坐此後復舊續續爲之事一體傳諭
정조 17년
申耆啓曰奉敎洪樂游謂有身病陳疏徑出原疏纔已退却矣依定式禁推傳旨捧入之意敢啓傳曰推考傳旨捧入
정조 17년
傳于李集斗曰春到記明日爲之處所仁政殿爲之到記則以釋菜擧案爲之
정조 17년
李書九啓曰卽者義禁府都事來言右議政金履素今方待命於金吾門外係是大臣去就敢啓傳曰知道
정조 17년
李集斗啓曰卽者議政府錄事來言右議政金履素以爲聖敎雖出於董飭罪負難逭於怠慢惶懍恧蹙不敢偃處走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 17년
李集斗啓曰吏曹郞廳來言承旨有闕政事取稟傳曰前望單子入之待下批牌招察任
정조 17년
承旨前望單子入之沈晉賢南公轍落點
정조 17년
以承旨房望傳于沈晉賢曰仍
정조 17년
傳于沈晉賢曰大司成前望單子入之待下批待開門牌招察任
정조 17년
漢城判尹前望單子入之李文源落點大司成前望單子入之沈煥之落點
정조 17년
傳于申耆曰向見耽羅運穀狀啓知風利齊發滿心欣幸而到泊形止之鱗次登聞夙宵一念方以此懸懸令廟堂分付該道嚴飭都會官使卽探問狀聞咸平船之先到越邊一款該伯之啓更無皁白身居分憂之列若體宵旰之心探何遲也新到之後譽無入聞怠反如許特畀之意果安在哉況賑民還民之俱困湖南爲甚云者乎全羅監司權推考俄於新除備堂違牌事亦有下敎而嶺伯卽亦含假中一人考其治績之能否先遣繡衣還曰否次遣之繡衣亦曰云然特從三思之義繡衣之第三遣者一兩日內當發程蓋欲憑兩說以驗之如欲乘馹踰嶺歸對前席益思贖罪之方事嶺伯處嚴飭
정조 17년
以水原留守蔡濟恭狀啓本府饑民給糧後口數開錄事傳于徐邁修曰今爲居留之府如農形等直狀聞依他守臣例爲之事回諭卿之還任有日設施措置果已就緖撫摩接濟各得其方乎必須孜孜於立定規模俾作後人之楷範事一體回諭本府旣設上營貳衙則衙門之增必爲吏民之所苦及今創制之初事事要以寬綽爲務而每見邑倅前此輒申申者新接民戶事而民戶之中校吏之弊宜先留意校吏之中吏尤加意制産校則邊將等差除猶足爲闊狹沾漑之資也卿須體此意隨處從長方便事亦爲回諭
정조 17년
以京畿監司徐鼎修狀啓駕過邑抄饑給糧未卽馳啓惶恐待罪三邑分給穀物開錄事傳于李集斗曰査問云者非謂査問於該道卽使道伯査問該邑之謂也觀於査問狀問之句語文勢不難知也則今曰伏承査問之嚴敎云者可謂外題此狀啓還下送令廟堂枚擧此意措辭行會
정조 17년
以京畿監司徐鼎修狀啓春牟加分令廟堂稟處事傳于沈晉賢曰依狀請施行事回諭
정조 17년
申耆以兵曹言啓曰專經武臣講官加抄啓人員及減下人員別單書入之意敢啓傳曰知道
정조 17년
禁府啓目鐵山前府使南宮玾原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓議處爲良如敎
정조 17년
傳于申耆曰承旨馳詣受香所奉審摘奸以來
정조 17년
癸丑二月初八日辰時上御熙政堂大臣備局堂上引見入侍時行左承旨李集斗假注書鄭文始事變假注書鄭馦記注官承膺祚記事官洪樂游右議政金履素行司直鄭昌順李文源行副司直金文淳右參贊李𡊠戶曹判書沈頤之行副司直洪秀輔金尙集兵曹判書趙宗鉉禮曹判書閔鍾顯行副司直李秉鼎金持默刑曹判書李敬懋訓鍊都正趙心泰行副司直徐有大李邦一李漢豐吏曹參判李在學副校理李東稷以次進伏訖集斗曰今日殿座時親試試官以下例當先入次對則當爲隨入而緣於司謁之誤傳次對諸臣先爲入侍事甚未安當該司謁令攸司科治何如上曰依爲之出擧條履素曰春日尙寒聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰日前旣承縷縷數百言下敎聖明之嚴於義理眷眷於世道豈不仰揣而家煥疏出而實有義理晦塞隄防解弛之慮臣等之所達一無顯著此豈不懍然處乎向者泮長之疏退却也旣有政院啓辭之頒布文蹟則渠何敢偃然若無故之人而處義等事雖不足責之於渠此亦不可置而不論近聞外人所傳則儒臣之入參次對者出傳筵話稱以潛事淸脫云其時下敎極其嚴正則淸脫云云聞甚驚駭矣早賜處分明示好惡焉上曰卿之本心予豈不諒卿之如是爲先卿被誣而以卿世好之誼視若家人則予豈何言不道乎大抵大學第一道理莫過於絜矩二字之義已以屬於先大王孝友之德爲說則人皆有秉彝予豈少忽於此等義理而今日豈可更有云云乎卿之今又發端予甚自顧瞿然矣履素曰今承下敎萬萬惶悚矣臣雖豚魚之頑豈不知聖意所存乎上曰勿論如此如彼向已洞諭不必更事提及矣上曰次對爲之履素曰臣每欲筵達而未果矣先正臣李珥先正臣金集子孫俱是以庶承嫡者故朝家之所以待之者比他自別李仁林之屢除郡縣李豐林之直擬寢郞皆出於聖朝尊賢之盛意矣先正臣金集子孫又是先正臣李珥之外裔則尤可謂表表其在一視之道宜無異同且先正祠版之尙未官享亦係欠典先正臣金集子孫旁照李先正子孫例初仕則勿拘寢郞詞訟則特許京司直擬守令之意定式施行事分付銓曹何如上曰依爲之出擧條履素曰若値節享之時則朝臣例不得請由政院亦不敢捧徹而近日呈告甚紛然事極未安當該承旨及呈告人竝推考何如上曰依爲之呈告諸臣竝禁推以懲日後可也出擧條履素曰僚堂之不得留窠自是銓格而日昨開政時吏曹參議無端留窠當該參政銓官竝推考何如上曰依爲之出擧條履素曰輪對官入侍之命下於昨夜則政院固當稟請受點而不此之爲直爲分付於禮曹者已極輕先且以禮曹言之未受點之前一從政院知委聚會各司致使百餘官員一竝待於闕下者其所擧行亦涉顚倒當該承旨及禮堂竝從重推考何如上曰依爲之不可推考而止當該承旨及坐直承旨遞差輪對退定於明日可也出擧條履素曰穀物糜費莫甚於酒辜每於荒年輒加禁飭則市肆之間米直因此低下禁酒一事不無所益矣近聞窮春米直漸致刁蹬若際此申禁則必當有效小民缾罌之釀雖不可一一禁止若其大釀之多費米穀者一切嚴禁而至於操切下屬毋至損民責在攸司以此嚴飭期於有效而無害似好故敢此仰達矣上曰自昨冬不許酒禁之請者百穀無非可釀之物有是穀則必有是酒此所以明知其難行而不欲出惟反之令也至於大釀之禁自是禁條中淺近者不必待朝家之發令廟堂之建白而始可爲之此又所以一付之攸司試其便否者也果然唉彼小民偏被其困名以班戶輒賭其利未聞令行而禁止云似此事實予深居九重何以洞燭而登筵諸臣之語及酒禁皆曰爲弊如許判尹之闕久留前望者意蓋有在今若申禁而又或無效而有弊能不見譏且於昨冬禁酒之時見平市署五日啓聞之市直則依舊騰翔亦足謂已試之蔑效大抵荒歲糜穀固可嚴禁而予則曰不擾民三字勝於難行之令爲今之計莫如分付京兆尹以節釀之意誠心曉諭坊曲使良民知所率敎而已又若三亥酒等大釀除非已藏者外亦令判尹申明禁節期有實效可也出擧條履素曰市民通共發賣便否數次往復于蔡判府則以爲通共發賣創行之後京外衆民擧皆欣悅而其所稱冤者只是市廛之民數百名而已今不可以市民之稱冤遽罷都下萬民之所好亂廛復舊非所可論云大抵此事初非朝令不過廟堂試可之事而行之數年別無實效臣意則都不如仍舊貫之爲便而當初設始之大臣議論如是參差不可以臣愚見決定矣上曰僚相旣始之事亦不可遽然變改且其都民之爲害爲利之實效予亦無以詳知姑待僚相之同登筵席消詳講確爲之似好矣頤之曰頃因貢市人詢瘼長興庫地衣契貢人不緊進排處量宜減省地衣借去之弊一切嚴防而此外蘇瘼之方令度支別般矯救以爲拔本塞源之道仍自廟堂成給節目事伊時貢市堂上筵稟蒙允矣貢人則惟望復貢一事而此則有不可輕議目下救弊無過於減其不緊進排禁其各處借去而已先以此兩件事嚴立節目俾有實效何如上曰依爲之出擧條上曰近來俗習出入邇列者皆避權要是豈眞有是心此不過巧避之計耳所謂閣臣者流在內則若有謹愼之意而一出藩邑未聞有卓異之治績至於尹行任旣出膺於銓官之任則其在任使之道宜置廟謨之列肆習政務以洗弊痼此非爲渠而有此命也仍命書榻敎曰行副司直尹行任備局副提調差下牌招察任又命書榻敎曰未肅拜判尹許遞前望單子入之待下批牌招察任又命書傳敎曰揆以廉防不可羈縻開城留守李家煥許遞又命書榻敎曰親試課講明日爲之又命書榻敎曰吏兵換房仍命退耆曰次對退出之際副校理李東稷徑先起立有違筵體事甚未安推考警責何如上曰依爲之出擧條諸臣以次退出
정조 17년
癸丑二月初八日午時上御重熙堂軍士房承旨入侍時右承旨申耆記事官李海淸記注官承膺祚記事官洪樂游以次進伏訖上命書傳敎曰今番駕過邑抄飢給糧成命已久本府則已爲擧行其餘三邑尙無登聞稽忽甚矣査聞委折狀聞而擧行後形止亦卽狀聞事下諭于畿伯命退承史以次退出
정조 17년
行都承旨徐邁修坐行左承旨沈晉賢坐直右承旨申耆坐左副承旨李書九坐右副承旨金履成坐直同副承旨南公轍坐注書徐有聞病李海淸仕假注書鄭文始仕直事變假注書鄭馦仕
정조 17년
上詣仁政殿春到記儒生懸題仍詣便殿殿座罷後內閣政院玉堂藥房口傳問安答曰知道
정조 17년
南公轍啓曰大司憲林蓍喆呈辭執義申馥掌令閔彝顯洪克浩持平李尙寯俱在外持平柳憲周未肅拜監察茶時之意敢啓傳曰知道
정조 17년
以行副司直洪秀輔李敬五柳匡天洪彦喆禁推傳旨傳于李書九曰旣示飭意且是耆堂洪秀輔分揀
정조 17년
傳于南公轍曰時囚罪人南宮玾罷職放送
정조 17년
備邊司薦望以李洪載爲開城留守
정조 17년
兵曹口傳政事副司直李集斗
정조 17년
以京畿監司徐鼎修狀啓衿川等邑抄飢口數穀物開坐事傳于沈晉賢曰卿則推考事回諭
정조 17년
申耆以訓鍊都監言啓曰今二月初九日仁政殿殿坐時因兵曹節目挾輦軍一百名把摠李厚在哨官兪鉉商率領侍衛金虎門軍一百名哨官李運祥率領設布帳外排立雜人一切嚴禁事畢後各還本處而竝待標信擧行之意敢啓傳曰知道
정조 17년
南公轍以義禁府言啓曰明日春到記時仁政門崇範門光範門禁亂都事及文臣製述時協陽門禁亂都事當爲分排而本部都事五員受點於輪對官當直本府入直都事及公事回公都事外皆爲赴擧禁亂都事無以推移假都事三員令該曹口傳擇差以爲分排之地何如傳曰允
정조 17년
南公轍以義禁府言啓曰掌樂院提調朴祐源推考事傳旨啓下而卿宰禁推該府草記待下批捧供載在大典通編矣朴祐源係是卿宰敢啓傳曰捧供可也
정조 17년
兵曹判書趙宗鉉疏曰伏以臣跡旣畸孤識又昏短而加之以年紀衰邁疾病侵尋坑坎袵席徒荷再造之恩內外任使曾無一事之裨臣每一思惟面騂背汗況又近年以來異渥稠洊前後通擬非要則膴臣是何人乃遽至此噫滓穢如臣而薰沐之不已疎闇如臣而歷試之不已默數廷臣曷嘗有如臣今日遭逢者哉臣寤寐銘鏤欲語先咽毛髮頂踵都輸造化蛇珠雀環誓擬來世凡有除旨義不俟駕非曰稱職實由感激圖酬之願每先於廉防竭蹶之誠不顧於嗤點死生進退一聽於天斷斷此心神明可質而今此中權新命忽降於千萬不意臣中夜奉誥疑夢非眞自不覺惝怳震越五情失守也臣之從前所叨罔非踰濫而至於是任尤不近似管轄列營彈壓韜鈐乃其職耳苟非世稱綜明望著威重者莫宜居之而臣則無一於此不翅若瞽視聾聽且臣積歲屛居漁樵爲徒近雖廁跡於周行一切意念之灰冷平居杜門罕與人接韎韋面目不識何狀朝籍名姓都無記認賢愚何由而知踐歷何由而辦此不但臣所自知抑亦爲世所共諒而一朝畀之銓衡之重猝然責之以鑑別之明蚊山螳轍不足喩其僥濫梁鵜軒䳽終必累於聖簡臣於是乎怵然悚然無以自定而受符體重不敢屢違開政命下不敢終辭遂不得不拚棄四維冒沒一出臣實自恧人謂斯何臣身非已有趨走爲恭循俗之讓顧何暇效而揆分增惕歷日難安玆敢冒入文字仰瀆崇嚴伏乞聖慈察由中之懇推體下之仁亟許鐫遞以安私分千萬幸甚答曰省疏具悉卿其勿辭行公
정조 17년
兵曹參判李敬一疏曰伏以臣門戶自來寒素姿性亦極駑下誠不足備數於淸朝百執事之末而以先之故早進蔭塗僥倖一第亦不過爲祿仕之計生逢聖世濫被洪造不藉拚援之力偏蒙拂拭之恩淸要之兜攬旣多內外之歇歷殆遍涯分已踰志願亦滿而不意向者猥叨藩寄三載尸素辜負眷毗瘡疣百出而輒荷庇覆之恩罪戾層積而屢蒙涵貸之渥徒濟哺歠之私未有絲毫之報自顧惶恧無面可顯忽於千萬夢想之外亞卿陞擢之命有隕自天承藉先蔭襲封勳爵華誥遠頒吏民動色臣惝怳震越五內失守臣之前後歷踐孰非僥濫而至於二品峻秩地望自別決非如臣庸陋濫廁於其間者今以命德之選看作循資之例不問人器之相當擧而畀之不少難愼則其爲累聖簡而玷名器誠非細故臣雖淟涊奈人之嗤點何哉反面是急冒沒肅命騎省新除又下此際召牌儼臨義分是懼章皇出肅逖違之餘忝叨周衛黼座咫尺獲近耿光微忱已遂榮幸交切而因仍蹲據有愧廉防玆敢披瀝肝血仰瀆崇嚴伏乞聖慈天地父母察臣言之非出飾讓念公器之不容濫授亟命收還新授資級以重官方以安賤分千萬幸甚答曰省疏具悉卿其勿辭行公
정조 17년
癸丑二月初九日辰時上御仁政殿春到記儒生抄啓文臣專經文武臣製述殿講輪對官同爲入侍時行都承旨徐邁修行左承旨沈晉賢右承旨申耆左副承旨李書九右副承旨金履成同副承旨南公轍記事官李海淸假注書鄭文始記注官金良倜承膺祚試官提學鄭民始原任直閣尹行任檢校直閣徐榮輔南公轍行司直洪檍副司直李秉鼎禮曹判書閔鍾顯副司直李集斗大司成沈煥之刑曹參議鄭致淳吏曹參議李冕膺行副司直李喆模李庚運徐有成李義弼副校理李相璜副司果李肇源以次侍立上具翼蟬冠衮龍袍乘輿出協陽門至仁政門上曰當該掌樂提調禁推出榻敎入仁政門降輿陞座命書榻敎曰掌樂提調分揀上曰朴祐源讀券官差下少頃上曰何時下敎而尙不入來乎試官朴祐源禁推命書榻敎曰試官朴祐源擧措駭然不可禁推而止施以不敍之典又命書榻敎曰左承旨許遞前望單子入之待下批牌招察任又命書榻敎曰知敦寧洪良浩讀券官考官爲之試官以下以次行禮陞殿命民始秉鼎書表題懸題訖耆曰殿庭設布帳體短而色汚事體所在極爲寒心該營大將所當論勘而本院請推之外無他可施之罰何以爲之乎上曰擧行萬萬駭然此亦紀綱所在當該大將李漢豐罷職可也出擧條書九曰禁衛大將李漢豐罷職事命下矣將兵之任不可一刻無摠察之人何以爲之乎上曰守禦使兼察可也書九曰守禦使李文源禁衛大將兼察事命下矣卽爲牌招聽傳敎何如上曰依爲之出擧條上降座乘輿出仁政門由協陽門還御熙政堂日次儒生殿講抄啓文臣親試時諸試官以下行禮訖命民始書題專經文武臣行禮訖命民始書題上曰輪對官進前社稷令李德升承文判校孫碩周司宰主簿韓亨祚義禁府都事李趾馨金守曾宋益鼎元在明李永夏司饔主簿宋彙敏直長徐謙淳繕工奉事沈誠之副奉事李承默監役尹心約假監役黃道源閔致謙李仁行宗簿主簿南景龍漢城主簿李憲圭鄭時養長興奉事徐在修典牲奉事沈燦之奉常判官李東植主簿李漢喬敦寧判官兪漢純參奉元有明軍資直長張僴奉事韓允鎭禮曹正郞李宗烈兵曹佐郞兪漢寓校書判校李顯采戶曹佐郞閔斗爀趙鎭寧宗親府典簿洪大榮內資直長李基元司圃直長金燾尙瑞直長金樂行典設別提申應漢刑曹佐郞李秉淳成均典籍孫會景洪景熙都摠經歷李喜大都事李萬吾等以次進伏職姓名訖上曰竝除遺在只陳所懷德升等曰無所懷可達者矣仍命輪對官先退德升等以次退出專經文武臣儒生以次應講考券訖秉鼎曰禮曹正郞李宗烈旣是明經科則例當背講而擧案誤書以面講故考官雖未及照察在渠首實之道固當自請背講而厭然臨讀極涉駭然合施重勘故敢此仰達矣上曰汰去可也出擧條秉鼎曰崔光泰事旣伏承俯詢敢此仰達矣光泰雖蒙直赴庭會之恩命此與賜第有異故日昨釋菜旣以士子參班又已赴擧於到記則今幸居首不可不依例賜第矣上曰諸試官各陳所見民始曰庭試無殿試則直赴會試雖與直赴殿試無異而猶與賜第不同則今番居魁之後似不可不依例賜第矣煥之曰崔光泰雖於昨年得蒙庭試直赴之恩典而猶爲到記儒生赴擧於今科又優等居魁則似當依例賜第矣上曰僉議旣如此居首者當賜第若此則今日試取也諸生則未免闕榜豈無抑鬱之心乎然科場至嚴第二名未拆榜之前有所詢問矣卿等所見皆無異同然則第二當以別格特赴庭試會試以此知之卽爲書等可也出擧條書九曰申時已屆吏曹省記不爲來呈事極駭然當該郞廳所當重勘而本院請推之外無他可施之罰何以爲之乎上曰拿處可也出擧條命書傳敎曰抄啓文臣親試三上居首副司正宋知濂雖非連三次文是合作等亦高占兒馬一匹賜給文臣製述三下居首奉常主簿李漢喬專經文臣殿講略居首校書校理柳英喆半熟馬帖依例捧傳旨春到記製述三上居首進士崔光泰直赴殿試三中之次進士姜俊欽賞典旣詢問諸試官僉議純同直赴庭試會試三下一生員黃基天三下進士李熙緝各給二分次上幼學尹愼紙二卷賜給殿講四通一略居首比較四通一略幼學尹致永直赴殿試四通一略之次比較二通三略幼學李致祜直赴會試通幼學金玒鄭時善沈鉉各給二分略幼學朴龍球尹顯大李弘源李弘敏宋冕載李益秀洪鎬基安復休沈能愚金有行各紙二卷粗進士閔令儒幼學張漢豐田垕康濟臣李昌游白光泠朴在翊許泊朴昌漢康獜祥趙象基各紙一卷賜給命書傳敎曰入格儒生明日來待民始曰伏見水原判官金魯成牒報則今番本府上貳衙需用新區劃中上衙之各屯米三十四石或已上納或入災頉還耗亦自各衙門已爲取用故不足爲五百二石貳衙所劃宮結作米一百三十八石及屯米八十石已爲上納何以爲之云矣米租等穀旣自各衙門已取用或上納則勢難還推今年則不可不給代充數上貳衙不足米二百四十二石則本府所在儲置米中劃給上衙還耗五百二石則付近邑會付常賑租中準此數劃送之意分付畿營自明年爲始依節目必準數取用事亦爲知委該府何如上曰依爲之出擧條民始曰水原府貳衙今方經紀而關西區劃錢未及上來事役未免停滯云殊甚可悶不可不從他推移以爲及時始役之地外帑庫所在錢中姑先量宜推移以用待關西錢上來卽爲還報之意分付何如上曰依爲之出擧條民始曰水原貳衙使役奴婢自上衙劃送者奴爲七名婢爲四名以此分作各名色排番立役其勢末由云七名奴四名婢之使役果甚苟且不成樣而聞本府奴婢自來數少無以加劃雖欲從他變通而料條亦無推移之道云此不可無別般區處之道貳衙奴限九名婢限六名使之某條責立而料米則自備局從長區劃使之載於新節目何如上曰依爲之出擧條仍命退諸臣以次退出
정조 17년
行都承旨徐邁修坐行左承旨沈晉賢坐右承旨申耆坐左副承旨李書九坐直右副承旨金履成坐直同副承旨南公轍坐注書徐有聞病李海淸仕直假注書鄭文始仕事變假注書鄭馦仕
정조 17년
申耆啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 17년
傳于李書九曰入格儒生入侍
정조 17년
傳于李書九曰下直守令入侍
정조 17년
李書九啓曰大司憲林蓍喆呈辭執義申馥掌令閔彝顯洪克浩持平李尙寯俱在外持平柳憲周牌不進監察茶時之意敢啓傳曰知道
정조 17년
以大司諫兪漢謨獻納徐有泝正言張至冕朴命燮持平柳憲周牌不進罷職傳旨傳于林濟遠曰只推
정조 17년
傳于申耆曰軍士房承旨入侍
정조 17년
申耆啓曰御營大將趙心泰明日水原府下去時所佩命召及兼帶右邊捕盜大將命召大將牌傳令牌仍佩往來事旣承下敎矣將兵之任不可一刻無摠察之人何以爲之而捕將則在前有他邊大將兼察之例今番則何以爲之敢稟傳曰壯勇大將及他大將兼察牌招聽傳敎
정조 17년
以鄭彦仁安邁權金景煥盧橙金乃默李宗直文鳳岐金元默囚單子傳于林濟遠曰付過放送
정조 17년
申耆以禁衛營言啓曰今日春塘臺親臨專經武臣試射時弘化門入直哨官吉殷春當爲應試矣應試間出番哨官朴相一待標信姑令代直而事畢後還入直之意敢啓傳曰知道
정조 17년
申耆以禁衛營言啓曰依傳敎今日專經武臣試射時無分本營哨官李行儉能射間罰直本營之意敢啓傳曰明日更試小布三十巡免不則放送可也
정조 17년
癸丑二月初十日辰時上御春塘臺專經武臣試射時軍士房承旨入侍下直守令入格儒生同入侍時徐都承旨徐邁修行左承旨沈晉賢右承旨申耆左副承旨李書九同副承旨南公轍記事官李海淸記注官金良倜承膺祚試官兵曹判書趙宗鉉御營大將趙心泰郭山郡守趙拓壤寧遠郡守金思義入格儒生進士崔光泰姜俊欽黃基天李熙緝尹愼以次進伏訖上命書榻敎曰寧遠郡守當日辭朝上命呼光泰新來仍命進前敎曰爾於前冬三策時旣已直赴庭會則無異於直赴殿試而昨日所做頗能可意故特循僉議依例賜第而此可謂疊爲之矣許久居齋今幸登第爲之奇幸特賜三絃一牌爾其張樂遊街於泮村可也姜俊欽進奏姓名上曰前後所做之表爲幾首乎俊欽曰爲百餘首矣上曰應製幾次爲之乎俊欽曰四次爲之矣黃基天進奏姓名上曰爾之昨日試券或不無略干疪病處而猶知其實才故特爲擢之而此後益加着意善做可也李熙緝進奏姓名上曰爾其誰族乎熙緝曰近族無立朝者矣上曰做表幾首乎熙緝曰爲百首矣尹愼進奏姓名訖上命退去上命昨日殿講居不武臣竝拿入敎曰專經講無從自願之例而特以軫念之意特許自願於射講則昨日之講全不能開弦非但事不誠實擧措亦極無嚴爾等旣願應講則固當着實習熟期於免不而反爲居不何也趙運永等曰不能善射故以講自願矣又未免居不惶悚之極無辭可達矣上曰今日又令更試一巡如或未能得中則當從重處分矣仍命拿出上曰守令進前可也拓壤進奏職姓名上曰奏履歷可也拓壤曰武兼出六後爲部將又爲訓鍊主簿又陞爲訓鍊僉正又經尤城縣監晉州虞候爲別岐堂上仍爲內禁衛今又待罪於本邑矣上曰奏七事可也拓壤奏七事訖上曰爾須益加勤勵務勝於居中之倅可也思義進奏職姓名上曰此邑弊邑爾之地處凡百似或不負朝廷必須善爲之也仍命宣諭訖命退命書傳敎曰專經武臣殿講居首宣傳官李甲會試射居首禁衛哨官李鎭國各半熟馬帖依例賜給居不無分人能射能誦間罰直懲礪心泰曰親臨試射事體何等嚴重而都摠都事李得滿之呼名不待者萬萬駭然不可拔去試記而止從重勘罪何如上曰拿處可也出擧條上以社稷令李德升奉常寺主簿李漢喬成均館學諭金元默典籍尹悌東權知承文院副正字李安默兵曹佐郞崔時淳等禁推傳旨命書傳敎曰禁推分揀能誦後替直畢試訖命退諸臣以次退出
정조 17년
行都承旨徐邁修坐行左承旨沈晉賢坐右承旨申耆坐左副承旨金孝建未肅拜右副承旨金履成坐直同副承旨南公轍坐直注書徐有聞病李海淸仕假注書鄭文始仕直事變假注書鄭馦仕
정조 17년
藥房都提調洪樂性提調金文淳副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 17년
南公轍啓曰大司憲林蓍喆執義申馥掌令閔彝顯洪克浩持平李尙寯在外持平柳憲周牌招啓辭未下監察茶時之意敢啓傳曰知道
정조 17년
以十六日儒生殿講頉稟傳于沈晉賢曰再明日爲之
정조 17년
沈晉賢啓曰日次儒生殿講再明日爲之事命下矣處所以何處爲之乎敢稟傳曰便殿爲之
정조 17년
傳于金履成曰同副承旨入侍
정조 17년
傳于沈晉賢曰寧遠郡守自相換日計朔蘇弊前豈敢上來令該曹嚴飭下送
정조 17년
傳于南公轍曰刑曹參判前望單子入之待下批牌招察任
정조 17년
刑曹參判前望單子入之李敬一落點
정조 17년
傳于申耆曰兵曹參判前望單入之待下批牌招察任
정조 17년
兵曹參判前望單子入之林濟遠落點
정조 17년
傳于南公轍曰呈告大司憲許遞
정조 17년
傳于沈晉賢曰執冊承旨李書九大司憲除授
정조 17년
吏曹口傳政事大司憲李書九今加嘉善加資事承傳
정조 17년
徐邁修啓曰吏曹郞廳來言承旨有闕政事取稟傳曰前望單子入之待下批牌招察任
정조 17년
兵曹口傳政事副司果洪勉謙副司勇卞竝單付
정조 17년
傳于徐邁修曰政官牌招開政
정조 17년
有政吏批判書徐有防未肅拜參判李在學參議李冕膺行都承旨徐邁修進以金頤柱爲奉常提調鄭民始爲掌樂提調閔鍾顯爲司譯提調李福休爲禮曹正郞趙明漢爲昭顯墓守衛官南學訓導單韓啓翼開城留守單金魯永
정조 17년
兵批判書趙宗鉉病參判林濟遠入直進參議李壽咸未肅拜參知李濟萬病右承旨申耆進以李命旭爲長山別將副司直沈豐之林蓍喆李益運
정조 17년
以兵批政官書啓傳于申耆曰在外參知許遞今日政差出
정조 17년
兵批再政以李壽咸爲兵曹參知
정조 17년
以朴吉源李敬五囚單子傳于南公轍曰朴吉源考律勘放後草記李敬五放
정조 17년
以李得滿拿處傳旨傳于申耆曰分揀
정조 17년
徐邁修以內醫院官員以都提調提調意啓曰嘉順宮産室廳排設日字以旬後各日擇入事命下矣令日官推擇則今月十一日辰時十二日辰時俱吉而十二日尤吉云以何日擧行乎敢稟傳曰卿等以體貌今日又有此來請而設廳則臨時更當有下敎矣亦自內間已皆措置各司待令及進排雖於設廳之時勿爲待令事分付自明日只醫官問安至於提調與醫官直宿亦當臨時下敎矣以此知悉可也
정조 17년
申耆以禁衛營言啓曰專經武臣試射時無分本營哨官李行儉罰直草記傳曰明日當更試小布三十巡免不則放送可也事命下矣李行儉更試小布三十巡得中二十二矢依傳敎放送之意敢啓傳曰知道
정조 17년
南公轍以義禁府言啓曰時囚罪人朴吉源考律勘放後草記事命下矣朴吉源傳旨內申時已屆省記不爲來呈事極駭然拿處罪取考律文則大明律違令條云凡違令者笞五十解見任別敍大典通編推斷條云犯枉法受贓外笞杖竝收贖矣朴吉源笞五十收贖解見任別敍放送何如傳曰允如有功議各減一等可也
정조 17년
癸丑二月十一日辰時上御誠政閣藥房入診入侍時都提調洪樂性提調金文淳副提調徐邁修閣臣南公轍假注書鄭文始記注官金良倜承膺祚醫官金光國李敬培金順行李惟鑑李周憲吳仁豐以次進伏訖樂性曰數日日氣甚不調聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰元子宮氣候何如上曰安過矣樂性曰醫官入診上曰置之上曰予於設産廳事旣有體面非欲持難事甚張大故欲臨時擧行藥院草記批旨亦有下敎者矣其中醫官待令問安等事出擧條爲之可也樂性曰嘉順宮産室設廳擇日草記醫官則雖伏承自明日問安之批而提調與醫官直宿有臨時下敎之命臣等姑不得如例直宿矣行副司直朴準源自明日先爲直宿何如上曰依爲之出擧條樂性曰在前問安醫官待令時有別掌務官差下之例矣以李周憲差下何如上曰依爲之出擧條樂性曰醫人卞洪勉謙議藥同參差下事命下矣令該曹依例口傳付軍職冠帶常仕何如上曰依爲之出擧條樂性曰嘉順宮醫官問安旣有自明日爲之之敎醫官望單依例修整以入何如上曰金光國周命新卞待令今聞院例外職非特敎不爲擧論云首醫之時帶外任者依筵敎同爲進參可也出擧條仍命退諸臣以次退出
정조 17년
行都承旨徐邁修坐行左承旨沈晉賢坐直右承旨申耆坐左副承旨金孝建坐直右副承旨金履成坐同副承旨南公轍坐注書徐有聞病李海淸仕假注書鄭文始仕直事變假注書鄭馦仕
정조 17년
南公轍啓曰大司憲李書九未肅拜執義申馥掌令閔彝懸洪克浩持平李尙寯俱在外持平柳憲周牌招啓辭未下監察茶時之意敢啓傳曰知道
정조 17년
傳于金履成曰左承旨右承旨右副承旨入侍
정조 17년
兵曹口傳政事副司直李漢豐
정조 17년
傳于金孝建曰抄啓文臣二月朔親試明日爲之
정조 17년
傳于金孝建曰備局有司堂上一竝從重推考
정조 17년
申耆以兵曹言啓曰內吹螺赤及龍虎營兼內吹今春等習角賞格依啓下別單分等施賞之意敢啓傳曰知道
정조 17년
沈晉賢以忠勳府言啓曰本府書寫忠義沈景文有頉代嫡長忠義衛高萬說差下依例以假郞廳稱號何如傳曰允
정조 17년
徐邁修以賑恤廳言啓曰北部司宰監契任掌李得仁今月初十日本洞路傍得七八朔遺棄男兒同里居良女庾召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
沈晉賢以成均館大司成言啓曰因生員臣洪浩淵應製呈券句作麤率不讀書之故自今日居齋一經能誦後草記事命下矣依下敎使之居齋申飭讀書而今已能誦一經云矣敢啓傳曰一經雖誦體作依舊使之更誦一經後卿其試捧兩經十數篇俱得通栍然後草記可也
정조 17년
沈晉賢以成均館大司成言啓曰因生員臣金鑢應製呈券申飭之下犯用小品體筆亦如之限朔數俾渠自新後大司成取見所作草記其前莫敢赴擧事命下矣臣依聖敎另加嚴飭今已滿朔數之限而取見所作則賦五首表七首詩二十韻排律八首庶有自新之望矣敢啓傳曰試券入之可也
정조 17년
沈晉賢以成均館大司成言啓曰生員金鑢試券考入事命下矣臣依下敎考入之意敢啓傳曰知道第令觀光可也
정조 17년
申耆以備邊司言啓曰卽見黃海監司金方行狀啓則枚擧延安府使兪漢敦白川郡守李述源牒呈以爲昨年穡事慘被歉荒三軍門保米軍一名所納大米爲六斗雖在常年比他偏重而況此歉歲米價高勝竝與雜費而計之則一名所費殆近六兩且辛亥條停退者竝徵於今年而若以本色責納則一夫應役至於十餘兩之多抄出飢口已施救急而所抄之戶太半納米之軍三局保米本色備納則便同龜背括毛依他軍兵例延安保軍一千二百二十五名白川保軍五百三十二名每名二兩許令代捧事請令廟堂稟旨分付爲辭矣海西一路之中延白兩邑獨被災荒已爲朝家之所俯燭而前後蠲恤之澤深且厚矣今者道臣枚擧邑牒民情又有此保米代錢之請其在軫念之道固當拔例從施而第念三局保米係是軍兵逐朔支放之資則一竝代錢實無其路辛亥條特許代納壬子條以本米收納之意分付何如傳曰允朝下之狀本尙不回啓此狀啓亦待飭敎過四更後始草記當該有司堂上爲先從重推考且以回公郞廳言之古有奔走於南山北嶽之語而今則規行矩步之故如彼緩忽乎該郞令政院知名以置可也
정조 17년
義禁府啓目滿浦前僉使尹敬喆原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓考律勘處以懲放恣之罪爲良如敎
정조 17년
癸丑二月十二日辰時上御誠正閣左承旨右承旨右副承旨入侍時行左承旨沈晉賢右承旨申耆右副承旨金履成假注書鄭文始記注官金良倜承膺祚以次進伏訖上曰戶判入侍賤臣承命出傳與戶曹判書沈頤之偕入進伏訖上曰水原節目持入乎頤之曰持入然事多猥雜有難上達昨與副提調壯勇提調往復未及決定矣上曰然則消詳善爲以送可也命書傳敎曰前禁衛大將李漢豐敍用復授前任牌招傳授命召仍命退諸臣以次退出
정조 17년
行都承旨徐邁修坐行左承旨沈晉賢坐直右承旨申耆坐直左副承旨金孝建坐右副承旨未差同副承旨南公轍坐注書徐有聞仕李海淸病假注書鄭文始仕直事變假注書鄭馦仕
정조 17년
南公轍啓曰大司憲李書九未肅拜執義申馥掌令閔彝顯洪克浩持平李尙寯俱在外持平柳憲周牌招啓辭未下監察茶時之意敢啓傳曰知道
정조 17년
南公轍啓曰今日殿座時承旨不可不備員而右副承旨金履成不爲仕進卽爲牌招何如傳曰許遞前望單子入之
정조 17년
傳于申耆曰騎馬一匹立之史官一員待令
정조 17년
傳于申耆曰十五日次對進定於今日
정조 17년
申耆啓曰今日次對兩司當爲進參除在外外未肅拜人員竝卽牌招何如傳曰允
정조 17년
傳于申耆曰大臣備局堂上引見
정조 17년
以內禁將番單子傳于申耆曰在外人許遞與未差之代令該曹口傳差出
정조 17년
兵曹口傳政事以李潤國爲內禁將申光輅爲羽林將行副司直朴祐源單付
정조 17년
申耆以都摠府言啓曰今日入直內三廳武兼禁軍及軍兵等當爲中日習射而親臨日次儒生殿講相値不得爲之之意敢啓傳曰知道
정조 17년
申耆以兵曹言啓曰武臣專經講不通人各其司入直三日後令兵判試講替直事下敎矣武臣兼宣傳官朴東旭活人署別提李宅淵今日試講則皆已能通竝替直之意敢啓傳曰知道
정조 17년
申耆以備邊司言啓曰水原府上貳衙節目今方磨鍊別單書入而府中諸般事爲之瑣細者不當竝擧於啓下節目此則自本司略倣兩都事例定式下送之意敢啓傳曰知道
정조 17년
南公轍以刑曹言啓曰依下敎承政院房直使令朴文周爲先嚴囚之意敢啓傳曰嚴杖放送可也
정조 17년
吏曹判書徐有防疏曰伏以臣之一身熏沐長養於雨露之澤者凡幾年所語其才則樗櫟之賤擁腫拳曲百無一當而粵自萌芽之初偏蒙培植之恩居然枝幹老大獲列於豫章之林每回思惟感結中腸而自顧譾劣最居人下旣不備於楨幹之需又不合於杞梓之用則只有殫竭奔走一事或可以少效塵刹之報前後除命之下於內於外以淸以要不遑較挈於堪承與否而擧皆出而向前竊計辭章巽牘僅一二數區區寸忱已在聖明之所俯燭奚獨於是日是任遽敢爲瀝血丐免之圖而第玆天曹長席何等職也周官冢宰固尙矣雖以近世言之有國所重莫大於銓衡苟非權輕重度長短鑑別錙銖調和醎酸厭衆心而負輿望者莫宜居之則如臣之至固陋至昏憒者何嘗絲毫彷彿而一朝擧而置之大卿之首畀之以進退激揚之政者其爲累聖朝愼揀之方貽縉紳嗤笑之資豈細故也或者以臣之曾叨佐貳遽加誤恩而長席之專且尊與隨參預聞自別則以彼踐歷授此擔負亦何異於指椳臬而責棟樑哉前日之多少庇類雖已蒙種種俯庛今後之許大狼狽顧何望每每曲保乎且臣兄之經是職纔若干月而間以數人便又歸之於臣殆若非臣兄弟則莫可者然私門之盈滿已無可言而朝體之苟艱尤當如何臣自奉除旨驚惶震剝罔知攸措固當卽地陳懇以竢體諒之恩而一疏無路五內如焚際伏聞賓筵下敎有不敢言私出在他所齋沐五日今始仰首呼籲於黈纊之下伏乞聖慈俯賜鑑諒亟遞臣新除職名以重官方以安私分焉抑臣有萬萬至切之私不敢自阻於孝理之下者今若幸蒙恩遞仍得一兩月之暇則上可以無曠重任下可以少伸情理惟天地父母哀憐矜許尤切千萬血祝答曰省疏具悉念卿情理特許由暇矣
정조 17년
開城留守金魯永疏曰伏以臣以人則至庸騃也以才則最駑下也徒荷前後拂拭之恩已蔑外內絲毫之效奚但私心之所自訟抑亦聖明之所俯燭當官僨誤凡幾遭矣隨事曲庇是誰賜也居常愧懼如負大何昨冬南城除命忽下於深夜誓戒之班交緩受符倉卒恇攘妄犯紀律之重益著昏錯之失而薄罷未幾恩敍遽降感祝雖切悚忸尤倍千萬不自意杜門訟罪之中又伏奉舊都居留之命臣誠惝怳驚惑歷日靡定不知聖明奚取於無似賤臣而乃有此誤恩之荐加耶第念關防之任孰非重寄而是府也介畿海之交冠蓋相踵其民也競錐刀之利訟牘坌集而至於保釐之責軍旅之事職任甚重掄選尤別且況挽近以來漸成弊局苟非績用素茂望實俱備威足以服衆明足以察奸則莫宜遽授而今乃以百無一能之如臣已試蔑效之如臣拔諸人望之外少無難愼之意僬僥任重非但必無幸於臣身負乘招災豈不大有累於聖簡乎臣雖至愚自知則明與其獲罪於僨事之後莫如丐免於受任之初則是爲臣不報之報矣玆敢悉暴微諒仰瀆崇聽伏乞聖明察臣懇之非出假飾諒臣職之不容濫授亟命鐫遞改授才彦俾重務無曠私分獲安不勝大願答曰省疏具悉卿其勿辭行公
정조 17년
癸丑二月十三日辰時上御熙政堂日次儒生殿講抄啓文臣親試入侍時行都承旨徐邁修行左承旨沈晉賢右承旨申耆右副承旨金孝建記事官李海淸假注書鄭文始記注官金良倜承膺祚儒生試官右議政金履素弘文提學李秉鼎大司成沈煥之行副司直尹行任徐榮輔吏曹參議李勉膺兵曹佐郞兪漢寓副司果李明淵抄啓文臣試官提學鄭民始檢校直提學徐有防原任直提學朴祐源檢校直閣南公轍以次進伏訖耆曰御覽書啓事當詳審而儒生自願冊名誤爲懸錄當該成均館郞廳推考何如上曰依爲之出擧條煥之曰臣方待罪泮堂以泮中民事敢此仰達矣挽近以來所謂懸房積弊已痼典僕輩實有難支之勢蓋其二十二懸房諸般公稅責出者通計一年其數爲二萬一千兩有餘矣牛價則日漸增錢路則日益荒各懸房每日所宰不能準一日一首之數而各樣稅納依舊不減遂至賣屋鬻産之不足又年年出債而應之其殖滋長到今所負之散在各懸房者每房幾爲七八千或萬數而財窮力竭無以資生應役卄二肉市或作或撤廢業者殆過其半典僕輩皆彷徨於街路呼龥於廟堂幸冀其轉徹朝家而其言則必劃得二十餘萬兩無邊錢然後可以補逋奠業云朝家前後惠澤偏及此輩者可謂浹肌淪髓而猶爲此非分之說生僥倖之望者其習固可痛而察其情而觀其勢則亦非過實之辭無據之說付諸廟堂商究其拯救之方俾得安其業而守聖廟恐不可已矣上曰同成均亦陳所見秉鼎曰典僕輩難支之狀泮長已有所奏臣不敢架疊煩達而第伏念許多公貨之貸給以今經費初非可論如欲蕩滌私債則所謂私債皆是泮漢之世傳買賣殆同貢物均是泮漢爲此蕩彼實有貧富俱困之慮今若任其撤業不之痛禁則各懸房每年稅錢之納於本館公用食堂所供及三司例贖者合爲二萬一千八百兩零將何以給代乎至於法司疊屠之贖各宮房科外之侵亦爲渠輩呼冤之一端而宮房貿奴輩之侵徵曾於庚戌年因特敎已有捧甘揭板者此則申明另飭自當有效法司疊屠之贖最爲痼弊蓋牛價漸踊典僕漸貧雖以各懸房合而論之一日所屠多不過八九首十餘處則每每闕屠尙何疊屠之可論哉此則定式革罷似或得宜但典僕輩所望專在於公貨之貸用不在於此等節目間事以臣愚淺徒知其可矜之弊而不得救弊之方故前後登筵不敢仰奏者此也今於俯詢之下敢此仰達矣上曰令廟堂稟處可也出擧條考講考券訖仍命退諸臣以次退出
정조 17년
癸丑二月十三日辰時上御熙政堂大臣備局堂上引見入侍時右承旨申耆假注書鄭文始事變假注書鄭馦記注官金良倜承膺祚右議政金履素行司直鄭昌順左參贊鄭民始漢城判尹李文源右參贊李𡊠行副司直金文淳戶曹判書沈頤之兵曹判書趙宗鉉行副司直洪秀輔金尙集禮曹判書閔鍾顯行副司直金持默李秉鼎刑曹判書李敬懋行副司直徐有大李邦一李漢豐副司直尹行任校理韓光植以次進伏訖履素曰日氣調和聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰捲草官今當差出而政命未下下情不勝紆菀矣上曰此非時急之事次對爲之履素曰此江華留守鄭好仁狀啓也以爲本府所在米七千五百石太一千石移劃戶曹事纔有成命而本府餉穀或因各處貸去或因歉歲停捧時在三萬二千一百餘石內當年還上依定式分給目下留庫爲一萬六千一百餘石若於此中運納戶曹則餘存僅爲八千六百餘石太留庫五千九百餘石內計除當年各樣應分則目下見存亦不過二百餘石關防之地儲置耗縮緩急需用姑捨或値水旱停捧之時則將至無穀而後已本府米太運納事令廟堂稟旨還寢爲辭矣江都餉穀之耗縮曾已聞知守臣之如是持難容或無怪而該曹目下事勢試爲渴悶頒祿放糧旣無計給之道則餉穀雖體重有不暇念且一萬六千石米太更無他區劃之處依當初分劃數爻及時輸送然後該曹可免狼狽南漢形勢亦與沁都無異而守禦廳深知事情故不得爲防塞之計沁都守臣獨不念共濟之義乎更爲嚴飭分付使之依前關卽爲擧行何如上曰依爲之出擧條履素曰卽伏見京畿水使許𣷯所報則以爲喬桐民人等春後農糧專靠餉還而餉米折半當分之數六百二十六石四巡分給後所餘不過五十餘石以此數萬無前頭排巡之道軍餉留庫中限五百石特許加分爲辭矣本府還穀自來不敷餉穀加分旣成已例依所請許施以爲排巡分給之地何如上曰依爲之出擧條履素曰向來訓戎僉使爲其蘇革鎭瘼以有資歷人極擇差遣待其成績用防禦使履歷則凡係體禮間事視前有別然後當者之自處不卑道內之見待稍異必有益於邊塞彈壓之方矣監兵營接見之時勿以邊將視之隨其資級與守令序次而待之赴任之行西北邊將皆有草料驛馬而此則特以優異之意成給路文使之騎馹下去其蘇弊之方助力之道兩營另加顧護事略陳於頃日筵奏而自下從便措處者外不得不上聞朝廷者道帥臣據實狀聞稟旨施行俾今日蘇救之政期有實效似好故敢此仰達矣上曰依爲之出擧條文源曰每式年成籍後江都件翌年二月自臣府郞官下往江都舊籍曝晒竝與新籍藏置矣若當歉歲則曾有待秋擧行之例今年則何以爲之乎敢稟上曰依爲之出擧條文源曰燻造契人等昨年春以其太歉戶惠廳太各五百石呈上言蒙允受出者實出於軫念契人之德意而今當還納之時太荒比昨年尤甚以一包太價直言之昨年則爲二兩餘今年則殆近五兩此時備納萬無其望許多契人呼訴於道路景色矜憐待秋還捧於公於私實無所妨下詢戶惠堂稟處何如上曰事情似然退與大臣該堂相議令廟堂從長回啓可也出擧條尙集曰每年園幸時江頭植炬自畿營給價事昨春有所下敎而今聞貢人之言以無文蹟尙不上下云依筵敎出給之意分付畿營何如上曰今番園幸時果欲提問而事涉煩瑣屢回商量而未果今聞卿言畿營事極爲不察何論文蹟有無前後登筵時親承者果何說當該道臣爲先從重推考若無卿言貢人認以爲欺渠輩矣畿伯事節節未安依定式今日內分給事嚴飭可也出擧條命書傳敎曰飭已行試官朴祐源敍用仍令該曹口傳付軍職命書榻敎曰行大司成沈煥之備堂差下又命書榻敎曰弘文提學李秉鼎推考上曰試官乏人故朴祐源雖令敍用渠何敢自處以龔黃淸白乎大臣雖未及聞知伊日下敎渠當送言拔望而不此之爲者極爲可痛此後勿擬於廟薦等窠可也仍命退諸臣以次退出
정조 17년
癸丑二月十三日申時上御重熙堂同副承旨入侍時同副承旨南公轍記事官徐有聞記注官金良倜承膺祚以次進伏訖上命書傳敎曰應製禁直文臣居首三下一兵曹參判林濟遠鹿皮一令三下兵曹正郞嚴耆副校理李相璜各紙一卷筆二枝墨一笏次上副司正宋知濂檢校直閣徐榮輔兵曹正郞尹魯東同副承旨南公轍行左承旨沈晉賢各筆二枝墨一笏賜給又命書傳敎曰日次儒生殿講純通比較居首幼學李致祐直赴殿試純通幼學金孝秀直赴會試通幼學鄭時善鄭取善尹顯大各給一分略粗以下別無優劣今番勿論上齋生應製賦居首二下一進士金秀臣二下二生員金鎰俱是合作令該曹食物分等優給三上生員金處岩進士申奭相草三上進士李日煒宋翼淵等亦令該曹題給薤鹽之需表券闕榜才難果若此乎可謂賢關之恥書題更爲書下泮堂招致諸士面飭後更試以進事分付命退承史以次退出
정조 17년
行都承旨徐邁修坐行左承旨沈晉賢坐右承旨申耆坐直左副承旨金孝建坐直右副承旨未差同副承旨南公轍坐注書徐有聞仕李海淸差祭假注書鄭文始仕直事變假注書鄭馦仕
정조 17년
南公轍啓曰大司憲李書九疏批未下執義申馦掌令閔彝顯洪克浩持平李尙寯俱在外持平柳憲周傳旨未下監察茶時之意敢啓傳曰知道
정조 17년
以大司諫兪漢謨獻納徐有沂正言張至冕朴命燮持平柳憲周牌不進罷職傳旨傳于南公轍曰只推
정조 17년
傳于申耆曰右承旨入侍
정조 17년
以濟州牧使李喆運狀啓移輸穀一萬三百石所載船二十六隻沙格三百十三名差使員興德縣監趙華錫領運正月十七日無事到泊事傳于申耆曰爲活耽羅民衆轉運萬包出於萬不獲已特遣宰臣守令另具牲品製下祝文祈其利運於海神其間南顧之念徒勞寢夢卽見該牧狀本可謂一帆風穩到其爲奇幸難以形喩何待道臣之登聞乎領運差使員興德縣監趙華錫加資政官牌招開政下批敎旨今日內成送道伯俾卽傳致於差員還到處
정조 17년
有政吏批判書徐有防未肅拜參判李在學參議李冕膺左副承旨金孝建進以李敬懋爲軍器提調孫會慶爲監察興德縣監趙華錫今加通政加資事承傳
정조 17년
兵批判書趙宗鉉進參判林濟遠病參議未差參知李濟萬入直右承旨申耆進以呂萬永爲曹司五衛將李宗翰爲同知徐有秉爲宣傳官趙命鎭爲乫坡知僉使李文協爲淸州營將李仁榮爲守門將權瑍爲五衛將鄭煜爲景福將尹守洪爲慶熙將副司直李鼎德金履成副護軍南正圭同知單池景漢僉知三單李漢籌元宅鎭趙命鎭竝單付
정조 17년
以兵曹軍號傳于申耆曰昨日殿上擧措萬萬駭然兩日軍號亦豈敢如此乎當該堂上遞差騎省職任在所愼擇近來看作老者歇脚之場是豈如是生色之事乎吏曹參判李在學罷職此後嚴飭
정조 17년
傳于金孝建曰水原邑內儒生今二月朔應製時詩三上一幼學權佑賦三中幼學李會謙各食物米五斗大口魚三尾詩三上幼學任禹常三中鄭世豐各米四斗大口魚二尾詩三下沈日魯尹持哲嚴載嚴戴賦三下尹𢓥金鍾華黃明漢金星運各米三斗大口魚一尾詩次上生員申光軾等十人賦次上幼學任百謙等二十人各米二斗大口魚一尾詩賦次中八人所當勿論而係是本府官方創制之始各給米二斗武士則直赴洪彦範柳葉箭邊四中筒介一部哨官洪泰迪壯勇軍李雲得以上三中四分依例直赴殿試列校崔瑞龍三中木二疋出身柳錫裕等四人貫邊各木一疋閑良崔泰孫等八人二中各布一疋閑良趙漢得等三人一中各箭竹三十介賜給
정조 17년
申耆以兵批言啓曰陞資拜營將者準瓜前以不職遞罷則勿計朔數多少還收資級載在法典矣淸州營將李敬進旣以不職罷黜則所授加資不可仍置依例還收之意敢啓傳曰知道